DEĊIŻJONI TAL-KUMMISSJONI
tas-6 ta' Marzu 2006
li tirrevoka d-Deċiżjoni tal-Kummissjoni 2002/683/KE li taċċetta impenn offrut b'konnessjoni mal-proċediment li jikkonċerna l-importazzjonijiet tar-receivers tat-televixin li joriġinaw, inter alia, fir-Repubblika tal-Poplu taċ-Ċina
(2006/258/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 384/96 tat-22 ta' Diċembru 1995 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1) (“ir-Regolament bażiku”), u b'mod partikulari l-Artikolu 8 tiegħu,
Wara li kkonsultat il-Kumitat Konsultattiv,
Billi:
A. PROĊEDURA PREĊEDENTI
(1)
F'Awissu 2002, permezz tar-Regolament (KE) Nru 1531/2002 (2), il-Kunsill impona dazju anti-dumping definittiv fuq l-importazzjonijiet tar-receivers tat-televixin (“il-prodott ikkonċernat”) li joriġinaw, inter alia, fir-Repubblika tal-Poplu taċ-Ċina (“ir-RPĊ”).
(2)
Fl-istess waqt, il-Kummissjoni, permezz tad-Deċiżjoni 2002/683/KE (3), aċċettat impenn konġunt (“l-impenn”) mill-Haier Electrical Appliances Corp., Ltd, il-Hisense Import & Export Co., Ltd, il-Konka Group Co., Ltd, is-Sichuan Changhong Electric Co., Ltd, l-iSkyworth Multimedia International (Shenzen) Co., Ltd, it-TCL King Electrical Appliances (Hui Zhou) Co., Ltd u x-Xiamen Overseas Chinese Electronic Co., Ltd (“il-Kumpaniji”), flimkien mal-Kamra tal-Kummerċ taċ-Ċina għall-Importazzjoni u l-Esportazzjoni ta' Prodotti Makkinarji u Elettroniċi (“is-CCCME”).
(3)
Bħala riżultat, importazzjonijiet fil-Komunità tal-prodott ikkonċernat li għandu l-oriġini tiegħu fir-RPĊ, immanifatturat mill-Kumpaniji, u ta' tip kopert mill-impenn (“il-prodott kopert bl-impenn”), kienu eżentati mid-dazji anti-dumping definittivi.
B. KSUR TA' L-IMPENN
1. Obbligi tal-kumpaniji b'impenji
(4)
L-impenn offrut mill-Kumpaniji jobbligahom li, inter alia, jesportaw il-prodott kopert bl-impenn lill-ewwel klijent indipendenti fil-Komunità b'livelli jew b'livelli ogħla ta' ċertu prezz minimu ta' importazzjoni (“l-MIPs”) u biex ikunu rrispettati ċerti limiti stabbiliti fl-impenn. Dawn il-livelli ta' prezzijiet u l-limiti jeliminaw l-effetti ta' ħsara tad-dumping.
(5)
Għall-għanijiet li jiżguraw il-konformità ma' l-impenn, is-CCCME u l-Kumpaniji qablu wkoll li jipprovdu kull tagħrif meqjus bħala meħtieġ mill-Kummissjoni u li jippermettu żjarat ta' verifika fil-bini tagħhom biex ikunu possibbli verifiki ta' l-eżattezza u l-veraċità tad-data sottomessa fl-imsemmija rapporti ta' kull tliet xhur.
(6)
Kif innotat fil-premessa 239 tar-Regolament (KE) Nru 1531/2002, l-impenn speċifikament jipprovdi li ksur minn xi waħda mill-Kumpaniji jew mis-CCCME għandu jkun ikkunsidrat bħala ksur ta' l-impenn mill-firmatarji kollha. Nuqqas ta' kooperazzjoni mal-Kummissjoni Ewropea fl-immonitorjar ta' l-impenn hu kkunsidrat bħala ksur ta' l-impenn.
(7)
F'dan ir-rigward, il-Kummissjoni talbet biex tagħmel żjarat ta' verifika fuq il-post fil-bini tas-CCCME u taż-żewġ kumpaniji li huma rrapportati li għandhom l-akbar volum ta' bejgħ tal-prodott ikkonċernat, prinċipalment ix-Xiamen Overseas Chinese Electronic Co., Ltd u l-Konka Group Co., Ltd. Il-Kummissjoni bagħtet ittri ta' pre-verifika, lix-Xiamen Overseas Chinese Electronic Co., Ltd u l-Konka Group Co., Ltd b'indikazzjonijiet tad-dati għall-verifika fuq il-post.
2. Riżultati tal-verifika rikjesta
(8)
Is-CCCME u x-Xiamen Overseas Chinese Electronic Co., Ltd ikkonfermaw l-aċċettazzjoni taż-żjara ta' verifika rikjesta mill-Kummissjoni. Madankollu, il-Konka Group Co., Ltd irrifjuta li jaċċetta ż-żjara ta' verifika.
(9)
Il-kumpanija kienet mitluba tikkjarifika jekk din kinitx il-pożizzjoni finali tagħha u kienet imfakkra li skond il-Klawsola 5.6 ta' l-impenn, il-Kumpaniji impenjaw ruħhom li jikkooperaw billi jipprovdu l-informazzjoni kollha meqjusa neċessarja mill-Kummissjoni Ewropea sabiex tkun assigurata l-konformità ma' l-impenn konġunt u biex jippermettu l-uffiċjali tal-Kummissjoni Ewropea jivverifikaw l-informazzjoni u d-data kollha pprovduta. Din tinkludi l-possibbiltà li dawn l-uffiċjali jwettqu investigazzjonijiet fuq il-post fil-bini tal-Kumpaniji u/jew is-CCCME, anki b'avviz fl-aħħar minuta.
(10)
Permezz ta' ittra, il-kumpanija Konka Group Co., Ltd, ikkonfermat li ma kellhomx interess li jikkooperaw u din il-pożizzjoni meħuda mill-kumpanija kienet barra minn dan ikkonfermata mis-CCCME.
(11)
B'hekk, is-CCCME u l-Kumpaniji kienu informati bil-fatti essenzjali u l-kunsiderazzjonijiet li abbażi tagħhom kien intenzjonat li tkun irtirata mill-Kummissjoni l-aċċettazzjoni ta' l-impenn, minħabba l-ksur ta' l-impenn mill-Konka Group Co., Ltd, u li d-dazju anti-dumping definittiv ikun impost minflokha. Ingħata perjodu li fih jistgħu jsiru appelli kemm bil-miktub kif ukoll bil-fomm. Ebda kummenti ma kienu mibgħuta.
C. REVOKA TAD-DEĊIŻJONI 2002/683/KE
(12)
Fid-dawl ta' dak li ntqal hawn fuq, hu kkunsidrat li l-aċċettazzjoni ta' l-impenn offrut mill-Kumpaniji flimkien mas-CCCME, għandha tkun irtirata. Id-Deċiżjoni tal-Kummissjoni 2002/683/KE li taċċetta impenn għandha tkun revokata.
(13)
Fl-istess waqt mad-Deċiżjoni, il-Kunsill, permezz tar-Regolament (KE) Nru 511/2006 (4), emendat ir-Regolament (KE) Nru 1531/2002 sabiex jimponi dazju anti-dumping definittiv fuq l-importazzjonijiet esportati lill-Komunità mill-kumpaniji li għandhom x'jaqsmu mar-receivers tat-televixins tal-kulur,
IDDEĊIDIET KIF ĠEJ:
Artikolu 1
Id-Deċiżjoni tal-Kummissjoni 2002/683/KE hi revokata.
Artikolu 2
Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha fil-Ġurnal Uffiċjali ta' l-Unjoni Ewropea.
Magħmul fi Brussell, is-6 ta' Marzu 2006.